Wêreldmagte waarsku SA regering oor korrupsie, BEE | Maroela Media
Die selfstandige sakegemeenskap Sakeliga het die memorandum oor korrupsie, Swart Ekonomiese Bemagtiging (BEE), en ander bedreigings vir die regsorde en belegging in Suid-Afrika, wat na berigte deur leidende lande aan president Cyril Ramaphosa gestuur is, verwelkom.
"Dit is duidelik dat buitelandse beleggers en regerings van voorste lande diep bekommerd bly oor Suid-Afrika as 'n beleggingsbestemming, nieteenstaande die beste versekeringe van president Ramaphosa," sê Piet le Roux, uitvoerende hoof van Sakeliga. "Die bereidwilligheid van hierdie lande se regerings om druk toe te pas is bemoedigend.
Met meer as 12 000 lede versprei oor alle sektore van die ekonomie is Sakeliga een van die grootste sakeorganisasies in Suid-Afrika.
"Soos binnelandse beleggers glo hul buitelandse eweknieë nie die narratief dat die ontstellende pad waarop Suid-Afrika tans is eenvoudig die gevolg van nege ongelukkige jare is, en dat 'n verandering in leierskap van die ANC die land laat omdraai het nie. Ons wil konkrete vordering sien ten opsigte van korrupsie-uitroeiing op die hoogste vlakke, en in die terugrol van vernietigende staatsinmenging – met beleide soos BEE – in die ekonomie," vervolg Le Roux.
"Sakeliga sal voortgaan om hom vir 'n konstitusionele orde en 'n vrye ekonomie in Suid-Afrika te beywer, en ons verwelkom alle pogings van regerings en beleggers beide plaaslik en buitelands om dieselfde te doen."
Die burgerregteorganisasie AfriForum het ook die memorandum verwelkom. Dit is volgens dié organisasie die sterkste aanduiding nóg dat die buiteland nie om die bos gelei word deur die mooi prentjie wat Ramaphosa aan hulle probeer voorhou nie. Dít terwyl hy in teenstelling daarmee plaaslik openlik aandui dat onteiening sonder vergoeding 'n gegewe is en weinig gedoen word om korruptes en geweldsmisdadigers agter tralies te kry.
Huigelaars….hierdié lande is deel van die moeilikheid. Mos gedink die ANC is gelyk aan God.
Die ANC se wittebrood is lankal verby. Ramaphosa se beloftes is minder werd as Malema se geteem.
So die beleggingswêreld is toe nie die ANC se dom tjom soos hulle hulleself wysmaak nie. Kyk nou hoe verkrummel die ANC se groot gelieg tot 'n hopie as…